Nõukogu määrus (EMÜ) nr 3912/92,

17. detsember 1992,

maantee- ja siseveetranspordi valdkonnas ühenduses tehtavate kontrollimiste kohta kolmandas riigis registreeritud või ringlusse lubatud transpordivahendite puhul

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 75,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades, et:

ühendus on võtmas meetmeid, mille otstarve on, et 31. detsembriks 1992 rajatakse järk-järgult siseturg, mis hõlmab sisepiirideta ala, mille ulatuses tagatakse kaupade, isikute, teenuste ja kapitali vaba liikumine vastavalt asutamislepingu sätetele;

siseturu väljakujundamine eeldab transpordivahenditega seotud kontrolli ja formaalsuste ning asjakohase dokumentatsiooni kaotamist sisepiiridel;

olemasolevate ühenduse ja riiklike maantee- ja siseveetranspordialaste õigusaktide kohaselt teostavad liikmesriigid kontrollimisi, ülevaatusi ja inspekteerimisi, et sõidukid ja siseveelaevad vastavad neile esitatud tehnilistele omadustele ning et neil on vajalikud load ja muud dokumendid; see kontrollimine, ülevaatus ja inspekteerimine on üldiselt jätkuvalt õigustatud, vältimaks transpordituru korralduse häireid ja tagamaks maantee- ja siseveetranspordi ohutus;

liikmesriikide piiridel tehtava maantee- ja siseveetranspordialase kontrollimise kaotamist käsitleva 21. detsembri 1989. aasta nõukogu määruse (EMÜ) nr 4060/89 [4] kohaselt ei tehta liikmesriikide piiridel enam selliseid kontrollimisi, kui tegemist on liikmesriigis registrisse kantud või ringlusesse lubatud transpordivahendiga;

sama põhimõte tuleks sisse seada kõnealuses määruses sätestatud kontrollimiste ja kolmandate riikidega sõlmitud kokkulepete kohaselt kolmandas riigis registreeritud või ringlusesse lubatud transpordivahendi puhul tehtavate kontrollimiste kohaldamise suhtes;

selle liikmesriigi asutused, kuhu kolmanda riigi veok saabub, peavad olema jätkuvalt võimelised tegema kõiki vajalikke kontrollimisi kontrollimaks, et kõnealusel transpordivahendil on luba teostada vedusid liikmesriigis või läbi selle territooriumi;

liikmesriigid peavad tagama, et kontrollimisi, ülevaatusi ja inspekteerimisi saaks jätkuvalt teha nende vastaval territooriumil reeglipärase kontrolli osana;

käesolevast määrusest tulenevate kohustuste täitmiseks tehtav koostöö peaks järgima eeskirju, mis on sätestatud nõukogu 19. mai 1981. aasta määruses (EMÜ) nr 1468/81 liikmesriikide haldusasutuste vahelise vastastikuse abi ning liikmesriikide haldusasutuste ja komisjoni vahelise koostöö kohta, et tagada tolli- või põllumajandusküsimusi käsitleva seaduste õige kohaldamine [5],

ON VASTU VÕTNUD KÄESOLEVA MÄÄRUSE.

Artikkel 1

1. Käesolevat määrust kohaldatakse rahvusvahelise kokkuleppe kohaste ja määruses (EMÜ) nr 4060/89 nimetatud kontrollimiste puhul, mida liikmesriik teeb ühenduses kolmandas riigis registreeritud või ringlusesse lubatud transpordivahendi poolt sooritatud maantee- ja siseveetransporditoimingute suhtes.

2. Käesolev määrus ei mõjuta selle liikmesriigi õigusi või kohustusi, kuhu lõikes 1 nimetatud transpordivahend kolmandast riigist siseneb, teha kõiki vajalikke kontrollimisi tegemaks kindlaks, et sellistel transpordivahenditel on luba teostada vedusid asjaomase liikmesriigi territooriumil või läbi selle territooriumi.

Artikkel 2

Käesolevas määruses kasutatakse järgmisi mõisteid:

- kontrollimine – siseriiklike asutuste poolt liikmesriikide piiril tehtav mis tahes kontrollimine, inspekteerimine, ülevaatlus või formaalsused, mis tähendab asjaomaste sõidukite või laevade peatamist või vaba liikumise piiramist,

- rahvusvaheline kokkulepe – ühe või enama liikmesriigi või ühenduse ja ühe või enama kolmanda riigi vahel sõlmitud mis tahes kokkulepe.

Artikkel 3

Artiklis 1 nimetatud kontrollimisi ei tehta enam piirikontrollina ühenduse sisepiiridel, vaid nende kontrollimiste osana, mida liikmesriigid teeksid tavaliselt oma territooriumil.

Artikkel 4

Käesoleva määruse rakendamisel kohaldatakse määruse (EMÜ) nr 1468/81 sätteid mutatis mutandis. Lisaks võtavad liikmesriigid kõik vajalikud meetmed, et seada sisse koostöö oma vastavate pädevate asutuste vahel.

Artikkel 5

Käesolev määrus jõustub 1. jaanuaril 1993.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 17. detsember 1992

Nõukogu nimel

eesistuja

R. Needham

[1] EÜT C 103, 23.4.1992, lk 11.

[2] EÜT C 305, 23.11.1992.

[3] EÜT C 287, 4.11.1992, lk 14.

[4] EÜT L 390, 30.12.1989, lk 18. Määrust on viimati muudetud määrusega (EMÜ) nr 3356/91 (EÜT L 318, 20.11.1991, lk 1).

[5] EÜT L 144, 2.6.1981, lk 1. Määrust on muudetud määrusega (EMÜ) nr 945/87 (EÜT L 90, 2.4.1987, lk 3).

--------------------------------------------------